พาณิภัค เผยเกือบแย่ กัดฟันสู้ก่อนผงาดแชมป์โลกสมัยที่สอง
จอมเตะไทยชุดประวัติศาสตร์ คว้า 2 เหรียญทอง 1 เหรียญทองแดง ศึกเทควันโดชิงแชมป์โลก 2019 กลับจากอังกฤษถึงไทย เรียบร้อย เดินหน้าซ้อมต่อ เตรียมลุยอีก 2 รายการใหญ่ ที่อิตาลี เวิลด์ กรังด์ปรีซ์ 2019 สนามแรก เดือน มิ.ย.นี้ ต่อด้วยกีฬามหาวิทยาลัยโลก เดือน ก.ค. ขณะที่ เทนนิส พาณิภัค วงศ์พัฒนกิจ เผยเกือบจะไม่ได้แชมป์โลกสมัย 2 มาครองแล้ว คืนก่อนนัดชิงล้มป่วย เพราะแพ้อาหาร ตาบวมหายใจไม่ออกถึงขั้นต้องไปหาหมอ โชคดีผ่านมาได้ ขอบคุณทีมงานทุกคนที่ช่วยเหลือ,เมื่อวันที่ 21 พ.ค. บิ๊กเลิศ นายเลิศ นิตย์ธีรานนท์ อุปนายกและเหรัญญิกสมาคมกีฬาเทควันโดแห่งประเทศไทย เดินทางไปต้อนรับคณะนักกีฬาเทควันโดทีมชาติไทย ที่เดินทางกลับมาถึงประเทศไทย ด้วยสายการบินเอมิเรตส์แอร์ เที่ยวบิน EK418 ภายหลังจากเข้าร่วมศึกเทควันโดชิงแชมป์โลก 2019 ที่เมืองแมนเชสเตอร์ ประเทศอังกฤษ ซึ่งทีมชุดนี้มี เสี่ยบิ๊ก ธนฑิตย์ รักตะบุตร เลขาธิการสมาคมเป็นผู้จัดการทีม และ โค้ชเช เช ยอง ซอก เป็นหัวหน้าผู้ฝึกสอน ท่ามกลางการต้อนรับอย่างอบอุ่นของคนในครอบครัวและกลุ่มแฟนคลับที่แห่กันไปจนแน่นท่าอากาศยานนานาชาติสุวรรณภูมิ,โดยจอมเตะไทยสร้างประวัติศาสตร์คว้ามาได้ 2 เหรียญทอง จาก เทนนิส พาณิภัค วงศ์พัฒนกิจ เบอร์ 1 ของโลก รุ่น 49 กก.หญิง กับ นก พรรณนภา หาญสุจินต์ รุ่น 53 กก.หญิง และ 1 เหรียญทองแดง จาก เหมี่ยว จุฬานันท์ ขันติกุลานนท์ รุ่น 46 กก.หญิง รั้งอันดับ 4 ของโลก,นายเลิศ นิตย์ธีรานนท์ กล่าวว่า ขอแสดงความยินดีและชื่นชมกับความสำเร็จของนักกีฬาชุดนี้ ทุกคนทำงานหนักมาตลอดตั้งแต่ต้นปี ทั้งการฝึกซ้อมอย่างหนักมาอย่างต่อเนื่อง รวมทั้งทีมผู้ฝึกสอน ที่ดูแลแนะนำเทคนิคต่างๆให้กับนักกีฬาอย่างใกล้ชิด เช่นเดียวกับทีมนักจิตวิทยาและนักกายภาพ ที่ช่วยกันทำงาน จนคว้ามาได้ถึง 2 เหรียญทอง 1 เหรียญทองแดง ที่สำคัญต้องขอบคุณทางธนาคารอาคารสงเคราะห์ (ธอส.) ผู้สนับสนุนหลักของสมาคมตามโครงการ 1 สมาคมกีฬา 1 รัฐวิสาหกิจ ที่ได้สนับสนุนงบประมาณปีละ 17 ล้านบาทมาอย่างต่อเนื่องทุกปี เช่นเดียวกับสปอนเซอร์รายอื่นๆที่ร่วมสนับสนุนสมาคมมาเป็นอย่างดีด้วย,นักกีฬาชุดนี้น่าจะได้พัก 1-2 วัน ก่อนที่จะกลับมาฝึกซ้อมกันต่อเพราะเรามีการแข่งขันรายการใหญ่ในช่วงต้นเดือนหน้า โดยจะไปร่วมการแข่งขัน เทควันโด เวิลด์ กรังด์ปรีซ์ 2019 สนามแรก ที่กรุงโรม ประเทศอิตาลี ระหว่างวันที่ 7-9 มิ.ย. จากนั้นยังมีเทควันโดมหาวิทยาลัยโลก ที่เมืองเนเปิลส์ ประเทศอิตาลี ระหว่างวันที่ 7-13 ก.ค. ทำให้ต้องฝึกซ้อมอย่างต่อเนื่อง และขอเป็นกำลังใจให้ทั้งทีมที่ต้องทำงานหนักเพื่อประเทศชาติและสร้างความสุขให้ชาวไทยต่อไป นายเลิศกล่าว,ขณะที่ เทนนิส พาณิภัค แชมป์โลก 2 สมัย ได้โพสต์ผ่านไอจีส่วนตัวก่อนเดินทางกลับไทย ว่าจบไปแล้วกับแมตช์ชิงแชมป์โลก 2019 หนูรู้สึกดีใจมากๆๆๆ ที่สามารถคว้าเหรียญทองมาได้ คืนก่อนแข่งหนูมีอาการแพ้อาหาร ตาบวม หายใจไม่ออก ขอบคุณพี่ปลา พี่เล็ก พี่แชมป์ ที่พามาหาหมอ ตื่นมาแข่งแบบมึนๆ 55555 แต่ก็ผ่านมาได้จนถึงรอบชิง ตอนคืนก่อนแข่งชิงเหรียญทอง ยอมรับเลยว่ากังวล นอนไม่ค่อยหลับ มันมีความรู้สึกแบบไม่อยากแพ้ นั่งๆ นอนๆ ดูวิดีโอ หวู จิง หยู จนถึงเที่ยงคืน ดูตอนที่เค้าแพ้ ดูตอนที่เราโดนเตะ ตื่นมาก็ไม่ค่อยสดใส พร้อมกับกังวลและความกลัวที่เคยโดนพี่แกเตะมาอย่างเร็ว ชุดเดียวโดนไป 8 แต้ม ตาหนูเขียวกลับบ้านเลยอะ แบบมันเหมือนความหลอน พอมาถึงตอนกลางวันเริ่มเซตความคิดตัวเองได้ เริ่มมีสติ มีสมาธิ ต้องขอบคุณพี่ปลา (วิมล-มาศ ประชากุล) นักจิตวิทยา ที่คอยดึงสติหนู พูดให้กำลังใจ ทำให้หนูรู้สึกผ่อนคลายและทำให้เล่นได้เต็มศักยภาพ,อนึ่ง ทีมเทควันโดไทยคว้ามาได้แล้ว 6 แชมป์โลก 5 คน ประกอบด้วย แม็ก ชัชวาล ขาวละออ รุ่น 54 กก.ชาย ปี 2011, น้องจูน รังสิยา นิสัยสม รุ่น 62 กก.หญิง ปี 2011 ที่ประเทศเกาหลีใต้, เล็ก ชนาธิป ซ้อนขำ รุ่น 49 กก.หญิง ปี 2013 ที่ประเทศเม็กซิโก, นก พรรณนภา หาญสุจินต์ รุ่น 53 กก.หญิง ปี 2019 และ เทนนิส พาณิภัค ที่ทำได้ 2 ครั้ง จากรุ่น 49 กก.หญิง ปี 2019 ที่ประเทศอังกฤษ กับรุ่น 46 กก.หญิง ปี 2015 ที่ประเทศรัสเซีย สรุปรวมทีมเทควันโดคว้ามาทั้งหมด 6 เหรียญทอง 6 เหรียญเงิน และ 15 เหรียญทองแดง
จอมเตะไทยชุดประวัติศาสตร์ คว้า 2 เหรียญทอง 1 เหรียญทองแดง ศึกเทควันโดชิงแชมป์โลก 2019 กลับจากอังกฤษถึงไทย เรียบร้อย เดินหน้าซ้อมต่อ เตรียมลุยอีก 2 รายการใหญ่ที่อิตาลี เดือน มิ.ย.นี้
เลิศ นิตย์ธีรานนท์,เทควันโดทีมชาติไทย,พาณิภัค วงศ์พัฒนกิจ,เทควันโดชิงแชมป์โลก 2019